, de de 2021

A l’atenció del Departament de Responsabilitat Social Corporativa,

Jo, , amb DNI , en condició de client/a del BBVA, em dirigeixo a vostès per manifestar-los el meu complet desacord amb les polítiques d’inversió i finançament que s’han anat desenvolupat en empreses d’armament durant els darrers anys. Una queixa que no és nova per a vostès, donat que és objecte de denúncia des de fa anys de la Campanya Banca Armada, promoguda pel Centre Delàs d’Estudis per la Pau, SETEM, Justícia i Pau, l’Observatori del Deute en la Globalització, FETS, Alternativa Antimilitarista-Movimiento de Objeción de Conciencia, Col·lectiu RETS, la Fundació Novessendes i la Fundación Finanzas Éticas.

Començaré destacant la seva política en matèria de defensa, que diu textualment que el BBVA “no participarà en operacions relacionades amb el comerç armamentístic amb països en els quals hi ha un alt risc de violació dels drets humans”. No obstant això, a la base de dades de la banca armada del Centre Delàs d’Estudis per la Pau ([http://database.centredelas.org](http://database.centredelas.org/banca-armada-ca)), es pot comprovar que sí que inverteixen en empreses dedicades a la fabricació o distribució d’armament, com a continuació plasmaré.

Només al període 2014-2019 vostès han finançat amb més de 3.400 milions d’euros a General Dynamics, Boeing, Airbus Group, Leonardo, Navantia y Raytheon Technologies. Aquestes sis empreses exporten el seu armament a l’Aràbia Saudita, un país no molt amic dels drets humans i que actualment i des de 2015 està implicat en un dels conflictes bèl·lics més sagnants i infames contra la població civil. Al darrer [informe del Centre Delàs sobre el finançament de les armes de la guerra del Iemen](https://www.bancaarmada.org/images/reports/Informe_48_Banca_Armada_Yemen_/DEF/informe48_cat_RE_finan%C3%A7ament_armes_Iemen.pdf), es pot comprovar quin tipus d’armament fabrica cadascuna d’aquestes empreses. Faré al·lusió a casos concrets: General Dynamics exporta carros de combat, Boeing bombes guiades i helicòpters de combat, Airbus Group aeronaus, Leonardo radars i canyons navals, Navantia les famoses fragates Avante-2200 i Raytheon Technologies bombes guiades i sistemes de defensa aèria.

És més, filem més prim encara: l’informe de gener de 2017 del Panel d’Experts de de les Nacions Unides sobre el Iemen recull atacs amb el model de bomba guiada de Raytheon GBU-12 Paveway. Encara que per les proves que aconsegueix obtenir el grup d’experts sobre terreny, que es redueixen a documents gràfics de fragments d’aquestes bombes guiades, no es pot identificar l’origen concret de la seva fabricació. El document sí que afirma que únicament la coalició liderada per l’Aràbia Saudita va tenir potencial per fer aquest atac.

A l’anàlisi del Centre Delàs sobre les exportacions realitzades a l’Aràbia Saudita i els Emirats àrabs Units (EAU), tot sembla apuntar que els projectils haurien estat llançats per l’Aràbia Saudita, ja que els EAU no haurien sol3licitat la fabricació d’aquest armaments a Raytheon Technologies fins 2017. Tornant a l’informe del Panel d’Experts de l’ONU, les bombes que es van utilitzar per atacar l’hospital de Hajjah el 15 d’agost de 2016 i el 8 d’octubre del mateix any un funeral civil a Sana’a. A l’atac a l’hospital van morir 19 persones i 24 van resultar ferides, mentre que a l’atac al funeral civil van perdre la vida 32 persones i 695 van resultar ferides. Cal assenyalar que Raytheon Technologies ha estat fabricant aquest tipus de material amb destinació a l’Aràbia Saudita des de, aproximadament, l’any 2011 i segueix sense haver cessat, atès que l’any 2019 va rebre l’encàrrec de fabricar 50.000 noves unitats d’aquest model de bomba guiada per a l’Aràbia Saudita.

D’altra banda, al·ludint novament a la seva normativa en matèria de defensa, el BBVA “no invertirà ni oferirà serveis financers a empreses relacionades amb armament que es considera controvertit”, entre elles les armes nuclears i que “la propietat, producció, proliferació i ús d’armes nuclears estan estrictament regulats i supervisats a través del TNP (Tractat de No Proliferació). Com a part d’aquest tractat, s’accepta que Xina, França, Rússia, el Regne Unit i els Estats Units produeixin i estiguin en possessió d’armes nuclears.”

Doncs bé, segons revela l’informe [*Shorting our security: Financing the companies that make nuclear weapons*](https://www.dontbankonthebomb.com/wp-content/uploads/2019/06/2019_HOS_web.pdf), publicat el juny de 2019 per PAX, Profundo i ICAN, el BBVA ha invertit recentment 2.528,2 milions de dòlars en General Dynamics. Aquesta empresa d’armament té una sèrie de contractes relacionats amb components clau per al míssil nuclear Trident II, que comparteixen l Regne Unit i els Estats Units. El contracte inicial de 28,2 milions de dòlars adjudicat el 2015 ha estat modificat repetidament entre 2017 i 2018 per arribar a una xifra de 155,6 milions de dòlars.

A més, la seva filial General Dynamics Electric Boat, va rebre un contracte per valor de 46,5 milions de dòlars el setembre de 2017 per a la integració del kit del Sistema de Suport Estratègic d’Armes del Regne Unit en la balística dels seus submarins de míssils nuclears. L’any 2018 aquest contracte va ser modificat significativament fins assolir una xifra de 480,6 milions de dòlars.

A banda de General Dynamics, el seu banc també ha finançat altres empreses involucrades en la fabricació d’armament nuclear com AECOM, Airbus Group, Boeing, BWX Technologies, Jacobs Engineering i Honeywell International. En total, BBVA ha invertit més de 4.280,7 milions de dòlars en empreses relacionades amb l’armament nuclear.

Vostès ja deuen saber que el passat mes de gener va entrar en vigor el Tractat de Prohibició de les Armes Nuclears, un tractat que contribueix al ple compliment de l’article VI del Tractat de No Proliferació que vostès mencionen i del qual Espanya és un país signant. Tenen a les seves mans complir amb la nova normativa i deixar de lucrar-se amb el controvertit negoci de les armes nuclears. I, d’altra banda, tenen també a les seves mans deixar de finançar les empreses d’armament, i no només les que és evident que exporten els seus productes al conflicte al Iemen, sinó totes. Perquè totes les armes i totes les exportacions d’armes són controvertides.

Com a client/a del BBVA, he de confessar que sento una gran incomoditat i un particular disgust en relació a les seves pràctiques d’inversió i finançament. Agraeixo per endavant la seva atenció, però, no només vull que m’escoltin, sinó que també deixin d’invertir i treure rèdits del negoci de la guerra.

Molt cordialment,

 .